Predkladacia správa

Dňa 5.4.2009 sa v Prahe uskutoční neformálny summit EÚ - USA. Toto podujatie bude prvou príležitosťou celej európskej dvadsaťsedmičky uskutočniť strategické rokovania s novozvoleným prezidentom USA. 
Summit počas 2 hodín poskytne priestor pre otvorenú výmenu názorov na prioritné otázky transatlantického partnerstva: strategický prístup k regiónu medzi Stredozemným a Kaspickým morom, otázky energetickej bezpečnosti, klimatických zmien a globálnej hospodárskej a finančnej krízy. Jednou z hlavných tém summitu bude nesporne boj proti terorizmu s osobitným zameraním na Afganistan, kde si partneri vymenia názory na aktuálny vývoj v krajine a jej susedstve, rozdiskutujú svoje stratégie prístupu k riešeniu zložitej situácie a v nadväznosti na summit NATO dohodnú angažovanosť v nasledujúcom období.
 
Okrem rokovania vo formáte prezidentov/predsedov vlád sa uskutoční paralelné rokovanie ministrov zahraničných vecí so Secretary of State H. Clintonovou so separátnou agendou zameranou na Východnú Európu, Západný Balkán, Blízky východ a Afganistan.  Na okraj summitu sa uskutoční slávnostná recepcia, ktorá umožní neformálny kontakt hlavných európskych predstaviteľov s prezidentom Obamom. 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predseda vlády SR.
 
Preprava členov delegácie bude zabezpečená automobilovými prostriedkami.